El Festival de Cinema de Paterna premia la trajectòria de l'actor Antonio de la Torre en la seua VII edició
17/10/2022

# El Festival de Cinema de Paterna premia la trajectòria de l'actor Antonio de la Torre en la seua VII edició

[![El Festival de Cinema de Paterna premia la trajectòria de l'actor Antonio de la Torre en la seua VII edició](/images/noticias/2022/10/8404/8404_lg.jpg)](/images/noticias/2022/10/8404/8404_lg.jpg)

17.10.2022

*   L'actor Antonio de la Torre, guanyador de dos premis Goya, va rebre el Premi Especial de mans dels familiars de l'actor paterner Antonio Ferrandis, acompanyats per l'Alcalde Juan Antonio Sagredo, en reconeixement a la seua trajectòria en la pantalla gran.
*   Durant la gala es va fer el lliurament de premis als títols guanyadors del concurs de curts d'enguany, amb el guardó “Millor Director/Directora Jove” per a LINDE de Miguel Pertejo i “Millor Ficció” per a ELSA d'Albert Carbó.

El Festival de Cinema Antonio Ferrandis de Paterna ha celebrat aquest cap de setmana la Gala de premis de la seua VII edició, consolidada com una de les cites cinematogràfiques més rellevants del calendari espanyol. El Gran Teatre de la ciutat es va engalanar aquest dissabte amb focus i una catifa roja per a rebre aquesta festa dedicada al seté art, que va estar presentada per la periodista Maria Fuster.

Antonio de la Torre va ser el protagonista indiscutible de la gala. L'actor, que s'ha ficat en la pell de personatges en més de seixanta llargmetratges, una vintena de sèries i desenes de curts, és l'actor amb més nominacions en la història de l'Acadèmia de Cinema.

El malagueny va pujar a l'escenari a recollir el Premi Especial, com a reconeixement a la seua trajectòria en la pantalla gran de mans de l'Alcalde de Paterna, Juan Antonio Sagredo i la família de l'actor paterner Antonio Ferrandis.

Durant la seua intervenció, el primer edil va voler destacar que _“és un orgull veure com un Festival concebut per a ajudar, cuidar, protegir, respectar i estimar la cultura continua complint anys”._

_“Les set edicions del nostre Festival han donat per a consolidar a aquesta Vila, com una cita cultural ineludible del calendari nacional d'esdeveniments, que posicionen i promocionen el cinema espanyol”,_ va destacar Sagredo en el seu discurs.

D'altra banda, el pianista Alberto de Pau va amenitzar la vetlada i va fer partícip al públic, tocant la cançó més representativa de cadascuna de les pel·lícules que els espectadors i espectadores li van suggerir.

El seu piano també va dedicar unes emotives interpretacions de la banda sonora de Volver a Empezar, protagonitzada per Antonio Ferrandis, així com algunes de les pel·lícules que han marcat la carrera d'Antonio de la Torre, entre les quals van destacar El Reino i AzulOscuroCasiNegro, els títols que li van valdre dos premis Goya.

A més, en l'esdeveniment es va fer lliurament de premis als títols guanyadors del concurs de curts d'enguany. El reconeixement a “Millor Director/Directora Jove” el va entregar la regidora Turisme, Cultura i Foc, Teresa Espinosa, a Miguel Pertejo pel seu curt LINDE. Per part seua, el Director d'Operacions Kinépolis Paterna, Luis Esteban, va fer lliurament del guardó per “Millor Ficció” a Albert Carbó, director del curtmetratge ELSA.